Gidroponika usulida chorva mollariga ozuqa yetishtirish uskunalarini xarid qilgan chorvachilik subyektlariga subsidiya ajratish tartibi to‘g‘risidagi vaqtinchalik nizomni tasdiqlash haqida

O‘zbekiston Respublikasi Prezidentining “Chorvachilikni yanada rivojlantirish va chorva ozuqa bazasini mustahkamlash chora-tadbirlari to‘g‘risida” 2022-yil 8-fevraldagi PQ-121-son qarori ijrosini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “Chorvachilikni yanada rivojlantirish va chorva ozuqa bazasini mustahkamlash chora-tadbirlari to‘g‘risida” 2022-yil 8-fevraldagi PQ-121-son qaroriga muvofiq 2022-yil 1-yanvardan boshlab 2023-yil 31-dekabrga qadar gidroponika usulida chorva mollariga ozuqa yetishtirish uskunalarini xarid qilish xarajatining 20 foizi respublika budjeti hisobidan qoplab berilishi, bunda mazkur uskuna qiymatining 100 million so‘mdan oshmagan qismi qoplanishi belgilanganligi ma’lumot uchun qabul qilinsin.
 2. Quyidagilarni nazarda tutuvchi Gidroponika usulida chorva mollariga ozuqa yetishtirish uskunalarini xarid qilgan chorvachilik subyektlariga subsidiya ajratish tartibi to‘g‘risidagi vaqtinchalik nizom 1-ilovaga muvofiq tasdiqlansin:
 chorvachilik subyektlariga gidroponika usulida ozuqa yetishtirish uskunasini xarid qilish xarajatlarining bir qismini qoplash uchun qaytarmaslik sharti bilan beriladigan moliyaviy yordam;
 chorvachilik subyektlariga gidroponika usulida chorva mollariga ozuqa yetishtirish uskunalarini xarid qilish uchun subsidiya ajratishda talab etiladigan hujjatlar, ularni ko‘rib chiqish hamda subsidiya ajratish tartibi;
 subsidiya ajratishni rad etish asoslari va subsidiya ajratishni rad etish bo‘yicha xulosa berish va u bo‘yicha shikoyat qilish tartibi.
 3. Gidroponika usulida chorva mollariga ozuqa yetishtirish uskunalarini xarid qilgan chorvachilik subyektlariga subsidiya ajratish bo‘yicha tuman (shahar) komissiyalarining namunaviy tarkibi 2-ilovaga muvofiq tasdiqlansin.
 4. Quyidagilar gidroponika usulida chorva mollariga ozuqa yetishtirish uskunalarini xarid qilgan chorvachilik subyektlariga subsidiya ajratilishini samarali tashkil etishni ta’minlash bo‘yicha tuman (shahar) komissiyalarining asosiy vazifalari etib belgilansin:
 subsidiya oluvchining uskunalarini gidroponika usulida chorva mollariga ozuqa yetishtirish uchun mo‘ljallanganligi va belgilangan talablarga javob berishini o‘rganish;
 subsidiya oluvchidan gidroponika usulida chorva mollariga ozuqa yetishtirish uskunalariga tegishli bo‘lgan hujjatlarni so‘rab olish;
 subsidiya oluvchi tomonidan taqdim etilgan hujjatlar asosida o‘tkaziladigan o‘rganishlar orqali ishonchsiz va noto‘g‘ri ma’lumotlar mavjudligi yoki ma’lumotlarni buzib ko‘rsatish holatlarini aniqlash;
 gidroponika usulida chorva mollariga ozuqa yetishtirish uskunalarini xarid qilgan chorvachilik subyektlariga subsidiya ajratish yoki ajratishni rad etish bo‘yicha xulosa berish.
 5. O‘zbekiston Respublikasi Veterinariya va chorvachilikni rivojlantirish davlat qo‘mitasi Moliya vazirligi hamda Axborot texnologiyalari va kommunikatsiyalarini rivojlantirish vazirligi bilan birgalikda ikki oy muddatda:
 chorvachilik subyektlariga gidroponika usulida chorva mollariga ozuqa yetishtirish uskunalarini xarid qilish uchun subsidiya ajratish jarayonida my.vetgov.uz elektron axborot tizimi orqali ma’lumotlar almashinuvini;
 my.vetgov.uz elektron axborot tizimi Yagona interaktiv davlat xizmatlari portaliga integratsiya qilinishini;
 subsidiya berish bilan bog‘liq davlat xizmatlari ko‘rsatish Yagona interaktiv davlat xizmatlari portali orqali joriy etilishini;
 Yagona interaktiv davlat xizmatlari portalida davlat xizmatlari ko‘rsatishning har bir bosqichida murojaatlarning ko‘rib chiqilishini kuzatib borish tartibi joriy etilishini ta’minlasin.
 6. O‘zbekiston Respublikasi Veterinariya va chorvachilikni rivojlantirish davlat qo‘mitasi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari Sh.M. G‘aniyev zimmasiga yuklansin.
 1. Ushbu Nizom gidroponika usulida chorva mollariga ozuqa yetishtirish uskunalarini xarid qilgan chorvachilik subyektlari uchun subsidiya berish tartibini belgilaydi hamda 2023-yil 31-dekabrga qadar amal qiladi.
 2. Ushbu Nizomda quyidagi asosiy tushunchalar qo‘llaniladi:
 subsidiya — chorvachilik subyektlariga gidroponika usulida ozuqa yetishtirish texnologiyasini xarid qilish xarajatlarining bir qismini qoplash uchun qaytarmaslik sharti bilan beriladigan moliyaviy yordam;
 subsidiya oluvchi subyektlar — gidroponika usulida chorva mollariga ozuqa yetishtirish uskunalarini xarid qilgan chorvachilik subyektlari;
 gidroponika — tuproqsiz sun’iy muhitda o‘simliklarni yetishtirish usuli.
 3. Gidroponika usulida chorva mollariga ozuqa yetishtirish uskunalarini xarid qilish xarajatining 20 foizi O‘zbekiston Respublikasining respublika budjeti hisobidan qoplab berilishi, bunda mazkur uskuna qiymatining 100 million so‘mdan oshmagan qismi qoplanadi.
 4. Subsidiya berishni rad etish uchun quyidagilar asos bo‘ladi:
 subsidiya oluvchi subyekt tomonidan taqdim etilgan hujjatlarda ishonchsiz va noto‘g‘ri ma’lumotlar mavjudligi yoki ma’lumotlarni buzib ko‘rsatish holatlari aniqlanganda;
 mazkur Nizomning 8-9-bandlarida belgilangan talablarga rioya etilmaganda.
 Ushbu bandda qayd etilganidan tashqari boshqa holatlarda subsidiya oluvchi subyektga subsidiya ajratishni rad etishga yo‘l qo‘yilmaydi.
 5. Subsidiya berish rad etilgan taqdirda, ko‘rsatilgan kamchiliklar bartaraf etilgandan so‘ng talabgor ushbu Nizomda belgilangan tartibda qayta ariza topshirish huquqiga ega.
 6. Subsidiya oluvchi subyekt subsidiya ajratilishini rad etish bo‘yicha xulosadan norozi bo‘lgan taqdirda, belgilangan tartibda yuqori turuvchi tashkilotga yoki sudga shikoyat qilishi mumkin.
 7. Subsidiya oluvchi subyektlar o‘z xo‘jaligida joriy qilgan gidroponika usulida ozuqa yetishtirish texnologiyasi uchun subsidiya olish maqsadida O‘zbekiston Respublikasi Veterinariya va chorvachilikni rivojlantirish davlat qo‘mitasining my.vetgov.uz elektron axborot tizimi yoki Yagona interaktiv davlat xizmatlari portali (keyingi o‘rinlarda — YIDXGT) orqali hududiy “Chorvanasl” markazi tuman vakiliga (keyingi o‘rinlarda — Vakil) ariza bilan murojaat qiladi.
 8. Arizaga quyidagi hujjatlar ilova qilinadi:
 gidroponika usulida ozuqa yetishtirish uskunalarini o‘rnatish bo‘yicha shartnoma hamda hisobvaraq-faktura hujjatlari nusxasi;
 agar uskunalar import qilingan bo‘lsa, bojxona yuk deklaratsiyasi nusxasi.
 Taqdim etilgan hujjatlarning to‘liq va haqqoniyligi uchun subsidiya oluvchi subyektlar shaxsan javobgar hisoblanadi.
 9. Chorvachilik subyekti tomonidan joriy qilingan gidroponika usulida ozuqa yetishtirish texnologiyasiga subsidiya olish uchun ariza ushbu Nizomga l-ilovada keltirilgan namunaga muvofiq topshiriladi.
 Vakil subsidiya berish bilan bog‘liq ariza va unga ilova qilingan hujjatlarni ko‘rib chiqish uchun bir ish kunida gidroponika usulida chorva mollariga ozuqa yetishtirish uskunalarini xarid qilgan chorvachilik subyektlariga subsidiya ajratilishini samarali tashkil etishni ta’minlash bo‘yicha tuman (shahar) komissiyalariga (keyingi o‘rinlarda — komissiya) taqdim etadi.
 10. Subsidiya oluvchi subyektlar tomonidan taqdim etilgan arizani ko‘rib chiqish ushbu Nizomga 2-ilovaga muvofiq sxema asosida amalga oshiriladi.
 11. Komissiya subsidiya oluvchi subyektning arizasiga ko‘ra ushbu Nizomga 3-ilovaga muvofiq Elektron hisobvaraq-fakturaga kiritiladigan jihozlarning barchasi o‘rnatilganiga ishonch hosil qilgan taqdirda, gidroponika usulida ozuqa yetishtirish uskunasi bo‘yicha besh ish kunida ushbu Nizomga 4-ilovaga muvofiq xulosa beradi hamda ushbu xulosani “my.vetgov.uz” sayti orqali elektron shaklda O‘zbekiston Respublikasi Veterinariya va chorvachilikni rivojlantirish davlat qo‘mitasi huzuridagi “O‘zbekchorvanasl” agentligiga (keyingi o‘rinlarda — Agentlik) taqdim etadi.
 12. Agentlik xulosa kelib tushgan sanadan boshlab bir ish kunida subsidiya ajratilishi yoki ajratilmasligi yuzasidan ariza beruvchiga my.vetgov.uz elektron axborot tizimi yoki YIDXP orqali javob xati yuboradi.
 13. Agentlik kalendar yil mobaynida subsidiya oluvchi subyektlardan tushgan arizalarga muvofiq umumlashtirilgan subsidiya mablag‘ini moliyalashtirish bo‘yicha O‘zbekiston Respublikasi Moliya vazirligiga buyurtma taqdim etadi.
 14. Komissiya xulosasi ijobiy bo‘lgan taqdirda, elektron shakldagi ma’lumotlar my.vetgov.uz elektron axborot tizimi orqali Agentlik tomonidan O‘zbekiston Respublikasi Moliya vazirligi G‘aznachiligiga yuboriladi.
 Bu to‘g‘risida subsidiya oluvchi subyektga my.vetgov.uz elektron axborot tizimi yoki YIDXP orqali ma’lum qilinadi.
 15. O‘zbekiston Respublikasi Moliya vazirligi G‘aznachiligi xulosani olganidan so‘ng bir ish kunida budjetdan tegishli subsidiya summasini subsidiya oluvchi subyektning bank hisobvarag‘iga o‘tkazadi.
 16. O‘zbekiston Respublikasi Moliya vazirligi kelgusi yil uchun O‘zbekiston Respublikasi Davlat budjeti parametrlarini shakllantirishda subsidiya oluvchi subyektlarga subsidiya berish uchun zarur mablag‘larni hisobga oladi.
 17. Subsidiya berish bo‘yicha yuzaga keladigan kelishmovchiliklar tomonlar o‘rtasida muzokaralar o‘tkazish orqali hal qilinadi.
 Kelishmovchiliklarni muzokaralar o‘tkazish orqali hal qilishning iloji bo‘lmaganda, sud tartibida hal qilinadi.
 18. Subsidiya oluvchi subyektlarga beriladigan subsidiyaning yetkazilishi O‘zbekiston Respublikasi Moliya vazirligi huzuridagi Davlat moliyaviy nazorati inspeksiyasi tomonidan nazorat qilinadi.
 19. Ushbu Nizom talablari buzilishida aybdor bo‘lgan shaxslar qonunchilik hujjatlariga muvofiq javob beradilar.